**11**

Na podlagi tretjega odstavka 6. člena Zakona o dolgotrajni oskrbi (Uradni list RS, št. 84/23 in 112/24) in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_ sprejel

**S K L E P
o določitvi načina izvajanja dolgotrajne oskrbe na domu**

**v Mestni občini Nova Gorica**

V Mestni občini Nova Gorica bo dolgotrajno oskrbo na domu izvajal, na podlagi pogodbenega razmerja, javni zavod Dom upokojencev Nova Gorica, dosedanji izvajalec socialno varstvene storitve pomoči družini na domu, ki je podal izjavo o izpolnjevanju pogojev za opravljanje dolgotrajne oskrbe.

Za izvajanje nalog na področju dolgotrajne oskrbe bo Mestna občina Nova Gorica v vsakokratnem proračunu zagotovila finančna sredstva.

3.

Ta sklep se objavi v Uradnem listu Republike Slovenije in prične veljati petnajsti dan po objavi.

Številka: 1221-5/2024

Nova Gorica, dne

 Samo Turel

 ŽUPAN

Številka: 1221-5/2025-7

Nova Gorica, dne 30. aprila 2025

O B R A Z L O Ž I T E V

Zakon o dolgotrajni oskrbi (Uradni list RS, št. 84/23 in 112/24; v nadaljevanju ZDOsk-1) v 3. členu določa, da je dolgotrajna oskrba na domu (v nadaljevanju: DO na domu) javna služba, ki se v obsegu in na način kot ga določa ZDOsk-1 izvaja izključno v okviru javne mreže. Nadalje pa tretji odstavek 6. člena ZDOsk-1 določa, da občina uresničuje svoje naloge na področju dolgotrajne oskrbe s tem, da spremlja izvajanje DO na domu in delovanje javne mreže na domu na območju občine ter, da ustanovi javni zavod za opravljanje DO na domu ali podeli koncesijo na podlagi javnega razpisa ali z javnim zavodom, katerega ustanovitelj je Republika Slovenija, sklene pogodbeno razmerje. Za navedene naloge občina v skladu s četrtim odstavkom 6. člena iz proračuna zagotavlja finančne vire.

V skladu z ZDOsk-1 imajo torej občine več možnosti za izvajanje DO na domu, in sicer lahko občina ustanovi javni zavod za opravljanje DO na domu ali podeli koncesijo na podlagi javnega razpisa ali z javnim zavodom, katerega ustanovitelj je Republika Slovenija, sklene pogodbeno razmerje. Lahko tudi več občin skupaj ustanovi javni zavod za izvajanje DO na domu. V kolikor se ugotovi, da javni zavod za izvajanje DO na domu ne more zagotavljati opravljanja DO na domu v obsegu, kot je določen z javno mrežo DO na domu, oziroma, če javni zavod za opravljanje DO na domu ne more zagotoviti nujne dostopnosti do storitev DO na domu, lahko občina s soglasjem ministrstva podeli koncesijo za opravljanje javne službe DO na domu.

V Mestni občini Nova Gorica smo aktivno spremljali navodila Ministrstva za solidarno prihodnost (v nadaljevanju ministrstvo) glede implementacije ZDOsk-1 in izvajanja DO na domu s 1.7.2025. Glede na številne neznanke, ki jih ZDOsk-1 prinaša in vrsto vprašanj, na katera še nimamo odgovorov, je trenutno najboljša rešitev, da DO na domu za Mestno občino Nova Gorica uredimo s pogodbo z javnim zavodom, katerega ustanovitelj je država, torej Domom upokojencev Nova Gorica, ki za Mestno občino Nova Gorica tudi trenutno izvaja socialnovarstveno storitev pomoč družini na domu v skladu z Zakonom o socialnem varstvu. Z Domom upokojencev Nova Gorica se je v ta namen opravilo več pogovorov, rezultat katerih je pripravljenost Doma upokojencev Nova Gorica, da od 1. 7. 2025 dalje začne izvajat DO na domu.

Dom upokojencev Nova Gorica je 2.4.2025 na ministrstvo posredoval vlogo za izdajo potrdila z izjavo o izpolnjevanju pogojev za izvajanje DO na domu. Na podlagi te izjave pa bo ministrstvo izdalo potrdilo o izpolnjevanju pogojev in Dom upokojencev Nova Gorica vpisalo v register izvajalcev DO na domu. Šele takrat bomo lahko z Domom upokojencev Nova Gorica sklenili pogodbo o izvajanju DO na domu v Mestni občini Nova Gorica.

Glede na zgoraj navedena pojasnila je potrebno, da Mestni svet Mestne občina Nova Gorica sprejeme sklep o določitvi načina izvajanja DO na domu v Mestni občini Nova Gorica. Pravno podlago za sprejem sklepa o določitvi načina izvajanja DO na domu v Mestni občini Nova Gorica tako predstavljajo 3., 6., in 122. člen ZDOsk-1 ter 19. člen Statuta Mestne občine Nova Gorica.

Glede financiranja storitve DO na domu 6. člen ZDOsk-1 določa, da občina zagotavlja finančne vire za spremljanje izvajanja DO na domu in delovanje javne mreže na domu na območju občine ter ustanovitev javnega zavoda za opravljanje DO na domu ali podelitev koncesije na podlagi javnega razpisa ali za sklenitev pogodbe z javnim zavodom, katerega ustanovitelj je država. 48. člen ZDOsk-1 določa, da se pravice do DO na domu financirajo iz prispevkov obveznega zavarovanja za dolgotrajno oskrbo, sredstev državnega proračuna in lastno udeležbo uporabnika. Storitve DO na domu naj tako ne bi bile financirane iz občinskega proračuna niti naj občina zanje ne bi bila dolžna doplačevati. Ministrstvo za solidarno prihodnost predvideva torej, da do primanjkljaja sredstev ne bi smelo priti. Ker pa se bo s 1.7.2025 DO na domu šele začela uveljavljati, še ne moremo napovedati, kakšne finančne posledice bo uvedba DO na domu dejansko predstavljala za Mestno občino Nova Gorica, temveč se bo to pokazalo šele tekom leta.

Določilo o objavi temelji na prvem odstavku 90. člena Statuta Mestne občine Nova Gorica (Uradni list RS, št. 13/12, 18/17 in 18/19).

**Mestnemu svetu Mestne občine Nova Gorica predlagamo, da obravnava in sprejme predloženi sklep.**

Pripravili:

mag. Marinka Saksida Samo Turel

vodja Oddelka za družbene dejavnosti ŽUPAN

Tamara Simčič

Višja svetovalka za družbene dejavnosti